Februarie | 2009 | Kaalvoet ini reen
Wat's in my handsak? (tag)
Wipneus het my getag om die inhoud van my handsak bekend te maak…
Laat ek bietjie kyk wat gaan in my handsak aan 😳
My LUCKY STRIKE bag. Ek het dit laasjaar in Gwangju by 'n ondergrondse winkel gekoop.
Mints wat ek nog by die lughawe gekoop het in Incheon, oppad huistoe en sweets van die Dross en Wimpy.
Kleingeld uit 2 werelde en my YES/NO coin wat ek 'n paar jaar terug op 'n navorsings-trip by die V&A gekoop het…
My selfoon (wat eintlik maar net as wekker dien) en sy battery, my ander kamera (wat nie meer so baie gebruik word, sedert ek my ander ene via 'n goeie fee uit SA gekry het. Ek het hom vergeet in die kar by die lughawe en moes noodgedwonge die kleintjie aanskaf in Korea). My verkyker, wat ek gewoonlik nie by my het nie, eksterne hardeskyf en my MP3 speler.
2 sonbrille (moenie vra nie), kougom en die res…
My beursie, bankboekie en paspoort. Dan natuurlik ook 'n multi-tool vir die wis en die onwis, my hardeskyf se skroewedraaier en ook vir ingeval ek 'n skroef of twee het wat vasgedraai moet word en my huissleutels.
My beursie het te veel kaarte in…2 Koreaanse bankkaarte, SA bankkaart en kredietkaart, my ALIEN kaart (hehehe), Kyobo boekwinkel kaartjie en my bestuurlisensie (wat niks hier beteken nie en al het dit sal ek dit nie waag nie)
Dis dit! Ek tag vir Roer , Boendoe, Skoor en wie ookal nog wil saamspeel!
By kaalvoetinireen 16 Kommentare
Categories: Draaikolk van gedagtes
Kinders baljaar sorgeloos
sonder tyd wat pla
Berge pryk hoog bo jou kop
seemeeu draai om jou
en ry op die wind
Die grond kom nader
rots sny diep
die see word rooi
Been vergruis, oe staar diep…
'n Rukwind bring jou terug
Verlore siel duik vry die dieptes in
sonder om te groet
Daar staan die wind
met uitsig oor gebeure…
Lang hare wapperend en rooi
lint wat die wind versmoor
Die eerste volmaan
Vandag is die 15e dag van die "Lunar" nuwejaar en dan ook die eerste volmaan. 'n Belangrike fees, naamlik Jeongwol Daeboreum (Jeongwol = eerste maand; Daeboreum = groot maan) word vandag gevier en tradisionele musiek en danse kon oral in die strate waargeneem word. Hierdie fees is in gebruik sedert die Shilla dinastie en is nie net vir goeie wense en geluk nie, maar ook om van alle booshede ontslae te raak.
Speletjies en rituele
Daar word geglo dat die eerste persoon wat die volmaan sien, goeie geluk vir die hele jaar sal ervaar. Sommige mense klim nogsteeds berge uit om die maan te vang as dit begin opkom (Talmaji), terwyl ander neute met hul tande kraak en eet. Dit besorg glo gesondheid aan jou tande vir 'n hele jaar. Hierdie ritueel word bureom genoem. Die neute moet egter ge-eet word voor jy enige woord spreek in die oggend en die aantal moet gelyk wees aan jou ouderdom. (sterkte vir die ouer garde…as die neute se harde doppe nie hul tande breek nie sal niks dit breek nie. Wel, vir die volgende jaar ten minste 😉 ). Daar word ook geglo dat die geraas, deur die kraak van die neute, bose geeste wegjaag.
'n Ander gebruik is, Jisinbapgi, die brand van droe gras op die walle tussen rysvelde terwyl kinders met blikkies vol brandende kole in die lande rond hardloop. Hulle glo dat die rook die lande vrugbaar maak en dat dit wurms wat die volgende oes mag opvreet, vernietig. 'n Ander ritueel genoem daljiptae-wugi, is die brand van 'n taljib ("maanhuis") gemaak van strooi. Mense skryf wense uit op papier en heg dit dan aan die strooi vas. Die brand hiervan is vir wense vir 'n goeie oesjaar. Hierdie gebruik kan ook tydens die "sunrise festival" gesien word met nuwejaar soos ons dit ken. As die hout/strooi vinnig brand is dit 'n teken van 'n goeie oesjaar. Hoe groter die vuur hoe beter die oes, volgens die kenners natuurlik.
Towi palgi is 'n ritueel wat "selling your heat" heet. Jy staan vroeg op en klop aan 'n vriend se deur. As hy/sy antwoord dan neem hy jou hitte vir die somer oor, m.a.w jy gaan nie warm kry in die somer nie en hy/sy gaan dubbel so warm kry. Dit klink vir my na 'n baie dom ding om te doen…
Die mense speel ook die volgende tradisionele speletjies:
Rys met 9 verskillende soorte gedroogde groente, van die vorige jaar, word in gedroogde kelp toegedraai en ge-eet. Hierdie gereg word bokssam genoem wat "lucky wrap" beteken. Klink vir my meer na 'n "lucky packet" met al daai ou groente 😆
Yaksik (medisinale kos) is soet rys gemeng met neute en dadels en word ook ge-eet met verjaardae en troues.
Gwibalguisul, beteken letterlik "drank vir beter gehoor" en word ook wyd en suid op hierdie dag aan die ouer gardes uitgedeel, sodat hulle net goeie nuus vir die res van die jaar sal hoor.